དེ་ཡང་བོད་དུ་རྩོམ་རིག་གསར་རྩོམ་གྱི་ལག་ལེན་ནི་དུས་སྔ་མོ་ཞིག་ནས་དང་ཐོག་མའི་རང་བྱུང་ཁམས་ཀྱི་ངོས་འཛིན་དང་ནང་སེམས་ཀྱི་བརྩེ་བ་དག་ཕྱིར་མངོན་ཏེ་རིམ་བཞིན་སྒེར་ཚུགས་ལྡན་པའི་རྩོམ་ལུས་ཁག་ཏུ་གྲུབ་པ་དང་གསར་རྩོམ་རྒྱུད་རིམ་ནང་མེས་པོ་ཚོས་སྔ་མ་སྔ་མ་རྒྱུ་དང་ཕྱི་མ་ཕྱི་མ་ལག་ལེན་དུ་བཏབ་ནས་མི་རིགས་རང་གི་རྩོམ་རིག་བྱུང་བ་ཡིན།ངོས་འཛིན་དང་ལག་ལེན་གྱི་ཁྲོད་དུ་རྩོམ་རིག་གསར་རྩོམ་གྱི་ཆོས་ཉིད་དག་ཕྱོགས་བསྡོམས་བྱས་ཏེ་མི་རིགས་རང་གོ་གཤིས་དང་ལྡན་པའི་རྩོམ་པའི་ཤེས་བྱ་དག་རིག་གནས་ཀྱི་ཁྱབ་ཁོངས་ཅི་རིགས་ནས་ཁྱབ་པར་བྱས་ནས་མི་རིགས་ཀྱི་རྩོམ་རིག་དར་འཕེལ་ལ་ནུས་པ་གལ་ཆེན་ཐོན་ཡོད་ལ་དེ་ལས་མི་རིགས་རང་གི་འདུ་ཤེས་སམ་ཁྱད་ཉམས་མངོན་པར་བྱས་ཡོད།བོད་དུ་སྤྱི་ལོའི་དུས་རབས་བཅུ་གཉིས་བཅུ་གསུམ་ཙམ་ནས་སྙན་གཞུང་མེ་ལོང་མ་དར་ཞིང་དེ་ལ་བོད་ཀྱི་སེར་སྐྱ་མཁས་པ་རྣམས་ཀྱིས་བོད་པའི་གཤིས་དང་མཐུན་ཅི་ཐུབ་ཀྱིས་བོད་འགྲེལ་མང་དུ་མཛད་ཅིང་བོད་དུ་རྩོམ་རིག་གི་འཕྲིན་ལས་དར་ཞིང་འཕེལ་བ་བྱུང་།ཡིན་ཡང་དེང་གི་ཆར་བོད་ཀྱི་རྩོམ་རིག་གི་ལས་ལ་འཇུག་མཁན་མང་དག་ཅིག་གིས་བོད་དུ་རྩོམ་པའི་ཤེས་བྱ་མེད་པའམ་ཡོད་ཀྱང་ཧ་ཅང་གིས་ཉག་ཕྲ་བར་འདོད་ལ།དེ་དག་གི་ནང་དུ་ཆོས་ལུགས་ཀྱི་ཤན་ཤུགས་མངོན་ལྐོག་ཅི་རིགས་ན་ཐེབས་ཡོད་གཤིས་དེས་དུས་རབས་ཀྱི་འགན་འཁྲི་ཁག་ཏུ་ལེན་མི་ཐུབ་པ་དང་།རྩོམ་པའི་ཤེས་བྱ་དེ་དག་ལ་མཐའ་གཅིག་དགག་སྤོང་གིས་མི་རིགས་གཞན་གྱི་རྩོམ་རིག་གཞུང་ལུགས་དག་བོད་དུ་འགྱུར་ཏེ་བོད་ཀྱི་རྩོམ་རིག་གཞུང་ལུགས་ཀྱི་ཚབ་བྱེད་ཅིང་བོད་ཀྱི་རྩོམ་རིག་གཞུང་ལུགས་ཞེས་མིང་དུ་བཏགས་ཏེ་རྩོམ་རིག་གསར་རྩོམ་ལ་སྣེ་འཁྲིད་བྱས།འོན་ཀྱངབྱི་ཕྲུག་ངན་པས་ཕ་ངོ་བཏོནཞེས་པའི་དཔེ་ལྟར་དེས་བོད་ཀྱི་རྩོམ་རིག་གསར་རྩོམ་ནང་མི་རིགས་རང་བཞིན་མངོན་རྒྱུ་དཀའ་ཁག་ཅིག་ཏུ་གྱུར་ཡོད།